Peter Sørensen (V) mener ikke, at byrådet kan tage udgangspunkt i lokalplanen, som er 14 år gammel.

-	Det er en uheldig alliance, der er lavet, og det er den, jeg vil have, at vi skal tage stilling til, inden vi siger go' for projektet. Sådan lyder det fra byrådsmedlem i Frederikshavn Kommune Peter Sørensen (V). Egentlig er han for projektet på Havnen i Skagen, men han synes, kommunen er for hurtigt til at godkende det. -	Jeg har det anstrengt med, at man forsøger at undlade at kigge på de der udfordringer, der er i forbindelse med sådan et projekt, forklarer han. - Lige efter planen Den lokale rigmand Henning Kjeldsens byggeri er nemlig allerede gået i gang på Havnen i Skagen, selvom alle tilladelser endnu ikke er i hus. Og når det står færdigt, vil maskinrummet, som byggeriet hedder, blandt andet indeholde et museum. Ifølge borgmesteren følger byggeriet dog den lokalplan, der gælder for området. -	Den er kørt efter bogen. Der er lavet en lokalplan i 2009 for det område, hvor man jo kigger på trafikafvikling, parkering og højde og så videre, og det er den, vi har holdt os til, konstaterer Birgit S. Hansen (S). Se hele indslaget herunder: Trafik tungt område Peter Sørensen mener dog, at en 14 år gammel lokalplan ikke længere kan bruges, specielt når man kigger på trafikken i området. -	Der er meget mere trafik, både af krydstogtturister, almindelige turister, havnetrafik og alt muligt. Der er en verden til forskel på det der, understreger han modsat borgmesteren. -	Den lokalplan, der er lavet, den er 14 år gammel, og så markant har det ikke ændret sig. Og det er jo ikke sådan, at der skal laves en lufthavn eller noget, hvor der kommer millioner af mennesker. Der er taget højde for, at Skagen havnerområdet, trafikken og vejen ser ud, som det gør, fastslår Birgit S. Hansen. Peter Sørensens kritik gør nu, at byrådet skal behandle sagen på deres næste møde. -	Jeg håber på, at vi får en god debat. Og udover en god debat, så håber jeg også på, at vi kan nå til enighed om, at selvfølgelig bliver vi nødt til at tage hånd om de her udfordringer, vi kan se, der er, inden man går videre med det her byggeri. -	Jeg tror, at et flertal vil sige, at nu skal vi videre, og ud fra den forholdsvis nye lokalplan, der er med alt det, der er gennemtænkt, så vi skal ikke til at lave en ny lokalplan med VVM og så videre, pointerer Borgmesteren.